b'\n_START_ARTICLE_\nInstitutt for Norsk Okkupasjonshistorie\n_START_PARAGRAPH_\nInstitutt for Norsk Okkupasjonshistorie, forkortet INO, var en norsk organisasjon for tidligere medlemmer av Nasjonal Samling (NS) og andre med spesiell interesse for okkupasjonshistorien. INO ble dannet i 1975 etter at Forbundet for Sosial Oppreisning (tidligere Sambandet for Social Oppreisning) ble oppl\xc3\xb8st. I starten var bonden Knut Baardseth fra Stange formann. _NEWLINE_INO ble nedlagt i 2003, og alt arkivmateriale, som omfattet mange tusen dokumenter, gikk til Riksarkivet og boksamlingen ble overf\xc3\xb8rt til Nasjonalbiblioteket. P\xc3\xa5 denne m\xc3\xa5ten ble materialet gjort tilgjengelig for historikere og forskere p\xc3\xa5 okkupasjonshistorien. INOs \xc3\xb8konomiske midler ble overf\xc3\xb8rt til Stiftelsen norsk okkupasjonshistorie (SNO) og skal gjennom denne stiftelsen brukes p\xc3\xa5 uavhengig forskning p\xc3\xa5 forhold rundt okkupasjonen av Norge 1940-45._NEWLINE_INO har utgitt b\xc3\xb8ker om norsk okkupasjonshistorie og bladet Folk og Land. Bladet gikk inn i 2003 etter at skribentene, som i stor grad var tidligere NS-folk, ble for gamle.'